b'\n_START_ARTICLE_\nPorsche 912\n_START_SECTION_\nIstorija\n_START_PARAGRAPH_\nSusir\xc5\xabpinusi d\xc4\x97l brangstan\xc4\x8di\xc5\xb3 911 ir 356 modeli\xc5\xb3 ir galimo mark\xc4\x97s populiarumo ma\xc5\xbe\xc4\x97jimo, kompanija Porsche nusprend\xc5\xbe\xc4\x97 i\xc5\xa1leisti nauj\xc4\x85 pradinio segmento model\xc4\xaf. 1964\xc2\xa0m. Porsche in\xc5\xbeinieriai suk\xc5\xabr\xc4\x97 pirmuosius 912 prototipus. Automobiliai buvo pastatyti ant 911 modelio va\xc5\xbeiuokl\xc4\x97s su k\xc4\x97bulu, kuriame buvo sumontuotas 4 cilindr\xc5\xb3 356 modelio variklis. 1965\xc2\xa0m. baland\xc4\xaf buvo nutraukta Porsche 356 gamyba, o vietoje jo, t\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x99, prad\xc4\x97tas gaminti Porsche 912. 911 modelio k\xc4\x97bulas ir transmisija ir patikimas 356 modelio variklis, naujai ma\xc5\xa1inai suteik\xc4\x97 puik\xc5\xb3 svorio pasiskirstym\xc4\x85 ir geras charakteristikas. D\xc4\x97l nedidel\xc4\x97s kainos, pirmaisiais metais 912 modelio pardavimai buvo didesni nei 911. Per penkerius gamybos metus buvo i\xc5\xa1leista truput\xc4\xaf daugiau nei 30 t\xc5\xabkst. automobili\xc5\xb3. Porsche 912 model\xc4\xaf naudojo \xc4\xafvair\xc5\xb3 Vakar\xc5\xb3 Europos valstybi\xc5\xb3 policija, tarp j\xc5\xb3 ir modifikacij\xc4\x85 su targa k\xc4\x97bulu (patentuotas Porsche kabrioleto variantas su metaline arka viduryje). 1967\xc2\xa0m. baland\xc4\xaf, \xc5\xbeurnalas Christophorus ra\xc5\xa1\xc4\x97: \xe2\x80\x9e1966\xc2\xa0m. gruod\xc5\xbeio 21 d. Porsche labai did\xc5\xbeiavosi 100 000-uoju automobiliu\xc2\xa0\xe2\x80\x93 Porsche 912 Targa, kuris buvo specialiai paruo\xc5\xa1tas policijai\xe2\x80\x9c._NEWLINE_Po Porsche linijos atnaujinimo, pridedant galingesn\xc4\xaf 911S ir pigesn\xc4\xaf 911T modelius, kompanijos valdybai 912 modelis pasirod\xc4\x97 nebereikalingas. 1970\xc2\xa0m., 912 modelis buvo pakeistas kurkas pigesniu 914. D\xc4\x97l pablog\xc4\x97jusi\xc5\xb3 santyki\xc5\xb3 tarp Porsche ir Volkswagen, bendrai kurto 914 modelio gamybos ka\xc5\xa1tai i\xc5\xa1augo, tod\xc4\x97l 1976\xc2\xa0m. buvo nutraukta \xc5\xa1io automobilio gamyba._NEWLINE_Pra\xc4\x97jus \xc5\xa1e\xc5\xa1eriems metams, 912 modelis atgim\xc4\x97 \xc5\xa0iaur\xc4\x97s Amerikoje, kur buvo \xc5\xbeymimas indeksu 912E (gamyklinis indeksas 923). Jis laikinai pakeit\xc4\x97 914 model\xc4\xaf tuo metu, kai vyko paskutinieji, pastar\xc4\x85j\xc4\xaf model\xc4\xaf tur\xc4\x97jusio pakeisti, 924 modelio projektavimo darbai. Naujieji 912 tur\xc4\x97jo 911 modelio \xe2\x80\x9eG-Series\xe2\x80\x9c po\xc5\xbeymius ir 2,0 l oru au\xc5\xa1inamus Voklswagen variklius, kurie anks\xc4\x8diau buvo montuojami \xc4\xaf 914/4. I\xc5\xa1 viso JAV pagaminti 2 099 912E modelio vienetai, kurie neparduoti u\xc5\xbesieniui.\n_START_SECTION_\nAutomobili\xc5\xb3 sportas\n_START_PARAGRAPH_\nNors 912 buvo gaminamas va\xc5\xbein\xc4\x97jimui bendrosios paskirties keliais, jis taip pat dalyvavo raliuose. Gamykla si\xc5\xabl\xc4\x97 specialius komplektus, kuriuose buvo posvyrio stabilizatoriai, sportin\xc4\x97s stab\xc5\xbei\xc5\xb3 kalad\xc4\x97l\xc4\x97s. 1967\xc2\xa0m., nepriklausomas vairuotojas Sobislavas Zasada su Porsche 912 laim\xc4\x97jo Europos ralio \xc4\x8dempionat\xc4\x85, Touring klas\xc4\x97je.'